CELEX: 62009TN0175
Language: fi
Date: 2009-04-27 00:00:00
Title: Asia T-175/09 P: Valitus, jonka Euroopan unionin neuvosto on tehnyt 27.4.2009 virkamiestuomioistuimen asiassa F-51/08, Stols v. neuvosto, 17.2.2009 antamasta tuomiosta

18.7.2009   
            
            
               FI
            
            
               Euroopan unionin virallinen lehti
            
            
               C 167/15
            
         Valitus, jonka Euroopan unionin neuvosto on tehnyt 27.4.2009 virkamiestuomioistuimen asiassa F-51/08, Stols v. neuvosto, 17.2.2009 antamasta tuomiosta
   (Asia T-175/09 P)
   2009/C 167/31
   Oikeudenkäyntikieli: ranska
   
      Asianosaiset
   
   
      Valittaja: Euroopan unionin neuvosto (asiamiehet: M. Bauer ja G. Kimberley)
   
      Muu osapuoli: Willem Stols (Halsteren, Alankomaat)
   
      Vaatimukset
   
   
               —
            
            
               Virkamiestuomioistuimen asiassa F-51/08, Willem Stols v. neuvosto, 17.2.2009 antama tuomio on kumottava
            
         
               —
            
            
               Stolsin 21.5.2008 nostama kumoamiskanne 16.7.2007 tehdystä neuvoston päätöksestä, jolla neuvosto kieltäytyi kirjaamasta häntä palkkaluokkaan AST 11 ylennettyjen virkamiesten luetteloon vuoden 2007 ylennyskierroksella, sekä 5.2.2008 tehdystä neuvoston varapääsihteerin päätöksestä, jolla hän hylkäsi nimittävänä viranomaisena Stolsin henkilöstösääntöjen 90 artiklan 2 kohdan nojalla tekemän valituksen, on hylättävä
            
         
               —
            
            
               vastapuoli on velvoitettava korvaamaan kaikki ensimmäisessä oikeusasteessa aiheutuneet kulut ja valituksen kulut.
            
         
      Oikeudelliset perusteet ja pääasialliset perustelut
   
   Euroopan unionin neuvosto vaatii valituksessaan, että virkamiestuomioistuimen asiassa F-51/08, Stols v. neuvosto, 17.2.2009 antama tuomio, jolla virkamiestuomioistuin kumosi neuvoston päätökset, jolla jätettiin ylentämättä Stols palkkaluokkaan AST 11 vuoden 2007 ylennyskierroksella, kumotaan.
   Neuvoston esittää valituksensa tueksi kaksi valitusperustetta:
   
               —
            
            
               oikeudellinen virhe, koska virkamiestuomioistuin on ylittänyt oikeuskäytännössä yhteisön tuomioistuimille asetetut rajat, joiden puitteissa ne voivat valvoa nimittävän viranomaisen laajaa harkintavaltaa, kun se vertailee ylennettäväksi esitettyjen virkamiesten ansioita,
            
         
               —
            
            
               perusteluvelvollisuuden rikkominen, koska riitautetussa tuomiossa on useita aukkoja ja epätarkkuuksia, joiden vuoksi ei ole mahdollista ymmärtää, millä perusteella virkamiestuomioistuin on tosiasiallisesti todennut, että neuvosto on tehnyt ilmeisen virheen.